V. Novotný, poslanec: (2008-07-02):
Správa, čo sa týka formálnej stránky, má celkom dve A štvorky podobne ako predchádzajúca analýza, na základe ktorej chcelo pôvodne ministerstvo zdravotníctva zrušiť detské kardiocentrum a zlúčiť ho s detskou fakultnou nemocnicou s poliklinikou. V podstate vzhľadom na rozsah a obsah je to skôr informácia ako správa a chcem hneď na úvod povedať, že zo strany predchádzajúceho vedenia ministerstva zdravotníctva ide o jasný prejav názoru na vôľu poslancov Národnej rady Slovenskej republiky. Žiadali sme správu, dostali sme dve dosť riedko písané A štvorky. Toľko o úcte k názoru poslancov a snahe dozvedieť sa pravé dôvody a argumenty na dianie okolo detského kardiocentra. Správa by totižto mala mať nejakú analytickú a syntetickú časť so závermi a argumentáciou. Mala by obsahovať porovnanie výhodnosti jednotlivých riešení. Tento dvojstranový materiál nič také neobsahuje. Hovorí sa v ňom len toľko, že minister zdravotníctva zriadil komisiu, kto v tej komisii pracoval, že mala tri pracovné stretnutia, že posudzovali štyri alternatívy a záver komisie, s ktorým sa stotožnilo ministerstvo zdravotníctva a ktoré schválila vláda, zlúčenie detského kardiocentra s Národným ústavom srdcových chorôb a dostavba pavilónu pre detské kardiocentrum v areáli Národného ústavu srdcových chorôb. Teda na informáciu povedzme dosť, ale určite nie na správu. Toľko k formálnej stránke, ale tú nepovažujem za takú dôležitú, len som chcel možno podčiarknuť a upozorniť pána ministra zdravotníctva, pretože došlo na tomto poste k výmene, že keď najbližšie Národná rada požiada o správu, tak poprosili by sme trošku dôslednejšie vypracovaný materiál, z ktorého by sme sa niečo aj dozvedeli, nielen to, čo sa dá dočítať v novinách. A teraz poďme k obsahu, čo je omnoho zaujímavejšie. Mne sa zdá, a vidím aj podľa záujmu médií aj podľa záujmu v tejto sále, že ani nie je o čom hovoriť. Predchádzajúci minister zdravotníctva zriadil odbornú komisiu, tá našla optimálne riešenie pre detské kardiocentrum, ministerstvo zdravotníctva sa s tým stotožnilo, vláda vyjadrila súhlas, Národná rada Slovenskej republiky to vezme na vedomie. Vlastne všetko je v poriadku. Čo vlastne tá opozícia chcela, prečo tak kričala, keď sa vlastne nič nestalo. Takže čo sa to vlastne v máji udialo? V našom parlamente, dámy a páni, vládna koalícia zabránila opozícii vyžiadať od ministra zdravotníctva správu, bránila poslancom vykonať poslanecký prieskum, bránila verejnosti spoznať pravdu o pripravovanom zlúčení detského kardiocentra. Prečo? Keď bolo všetko také priezračné a argumenty také jasné, keď o všetkom mala rozhodnúť odborná komisia, prečo nám vládna koalícia bránila spoznať pravdu o detskom kardiocentre. Prečo nám bránila vykonať poslanecký prieskum. Prečo nám bránila v tom, aby nám minister zdravotníctva predložil správu. Prečo nám teda vládna koalícia bránila v plnení našich ústavných povinností. V tejto situácii musela opozícia použiť všetky dostupné prostriedky, aby sme zistili dôvody, prečo chcelo ministerstvo zdravotníctva pristúpiť k zlúčeniu jediného detského kardiocentra s detskou fakultnou nemocnicou s poliklinikou. Mimoriadna situácia, do ktorej sa táto snemovňa dostala, si vyžadovala mimoriadne prostriedky aj mimoriadnu schôdzu s jediným bodom, ktorým malo byť detské kardiocentrum. V tejto správe sa poslanci, ktorí sa zdravotníctvom zaoberajú, veľa o tom, aký bol príbeh a aký je príbeh detského kardiocentra nedozvedeli. Preto hovorím, že je to skôr informácia o dianí medzi 15. májom a 19. júnom, ale nie správa, v ktorej sa dozvieme viac o fungovaní a potrebách detského kardiocentra. Nejdem vás teraz zabávať tým, aby som vám tu prečítal celú genézu detského kardiocentra. Chcem len povedať toľko, že detské kardiocentrum od svojho vzniku bolo jedným z najúspešnejších zdravotníckych zariadení na Slovensku a stále je jedným z najúspešnejších zdravotníckych zariadení na Slovensku. Malo ale jeden problém, pretože problémy musia existovať vždy. Detské kardiocentrum pôvodne vzniklo zlúčením troch pracovísk v rámci detskej fakultnej nemocnice. Vzhľadom na to, že v pôvodnom pláne sa s nimi nepočítalo, bolo umiestnené v priestoroch, ktoré ešte zostali k dispozícii. Snaha vedúcich pracovníkov detského kardiocentra o vytvorenie adekvátnych podmienok bola akceptovaná už starým vedením detskej fakultnej nemocnice. V roku 2000 sa vypracovala štúdia s návrhom samostatného pavilónu detského kardiocentra. Táto ambiciózna štúdia pre chýbanie finančných prostriedkov nebola zrealizovaná. A teraz prichádza možno najdôležitejší zlomový moment v celom príbehu detského kardiocentra. V rámci rozvoja kardiovaskulárneho programu boli v roku 2005 z pôžičky Svetovej banky vyčlenené peniaze na výstavbu stredoslovenského a východoslovenského ústavu srdcových cievnych chorôb pre dospelých a detského kardiocentra, pretože boli všetky v nevyhovujúcich priestoroch. Detské kardiocentrum získalo v roku 2005 z pôžičky Svetovej banky na výstavbu nového pavilónu 400 miliónov Sk. Uznesením vlády č. 1100 z 20. decembra 2006 len pripomínam, že to je už dnešná súčasná vláda, došlo k zmene pôvodného zámeru z výstavby na dobudovanie detského kardiocentra. Po niekoľkých navrhovaných štúdiách sa ale ukázalo, že v detskej fakultnej nemocnici nie je možné uvoľniť dostatočné priestory na to, aby mohol vzniknúť zmysluplný kompaktný a funkčný celok pre detské kardiocentrum. Posledný sľubný projekt, ktorý počítal s rekonštrukciou susedného zariadenia bývalej detskej kliniky Slovenskej zdravotníckej univerzity, ktorý mala v majetku Fakultná nemocnica s poliklinikou v Bratislave, v tom čase bol jej riaditeľom dnešný pán minister Raši, takže určite sa na to pamätá. Tento sľubný projekt bol najprv schválený ministerstvom zdravotníctva 22. augusta 2007, potom bol ale náhle zastavený v novembri 2007. Čo sa vlastne v novembri 2007 stalo? Prečo ministerstvo zdravotníctva po predbežnom súhlase náhle zastavilo práce na príprave rekonštrukcie budovy v majetku fakultnej nemocnice s poliklinikou a práce na výstavbe nového pavilónu pre detské kardiocentrum? A potom ten príbeh, ku ktorému som sa chcel možno dlhším úvodom dopracovať, je nám už chronicky známy, lebo sme ho sledovali v médiách, sledovali sme ho aj na pôde Národnej rady. Od januára protestovali proti pripravovanému zrušeniu detského kardiocentra najprv zamestnanci pred ministerstvom zdravotníctva, potom aj rodičia detí s vrodenými chorobami srdiečka najprv pred ministerstvom zdravotníctva, potom pred Úradom vlády. Už 13. februára tohto roku sa na túto tému uskutočnilo rokovanie Výboru Národnej rady Slovenskej republiky pre zdravotníctvo za účasti vedenia detského kardiocentra a pána štátneho tajomníka Kľačka, na ktorom nás pán štátny tajomník ubezpečoval, že sa len pripravuje analýza výhodnosti, respektíve nevýhodnosti fúzie s detskou fakultnou nemocnicou a budeme o nej informovaní, že trošku predbiehame a robíme zbytočnú paniku. Na verejnosť však stále prenikali informácie o tom, že analýza je už na svete, že už padlo rozhodnutie o zlúčení. Poslancov a nielen opozičných, ale viem, že aj koaličných oslovovali mnohí rodičia malých detských pacientov s prosbou o pomoc. Občianske združenie Detské srdiečko začalo zbierať podpisy pod petíciu za zachovanie detského kardiocentra. A toto treba vedieť pri tejto správe, pretože to s tým veľmi úzko súvisí. A uvidíte o chvíľu prečo. Pätnásteho apríla sa uskutočnilo stretnutie zástupcov rodičov detských pacientov s ministrom zdravotníctva, na ktorom ich minister zdravotníctva informoval, že o zlúčení je už rozhodnuté. Bolo to 15. apríla tohto roku. O zlúčení s detskou fakultnou nemocnicou s poliklinikou bolo rozhodnuté. Je ale pravda, že minister Valentovič to neskôr v televíznej debate verejne poprel, že on také nikdy nepovedal. Takže teraz je to vo fáze tvrdenia proti tvrdeniu. Faktom ale je, že 24. apríla dal minister financií súhlas na zrušenie detského kardiocentra ako príspevkovej organizácie a jeho zlúčenie s detskou fakultnou nemocnicou s poliklinikou. V stanovisku vyjadruje vieru, že ministerstvo zdravotníctva zhodnotilo ekonomickú výhodnosť navrhovaného riešenia. Dámy a páni, aby to nebolo o tvrdení proti tvrdeniu, ja toto rozhodnutie ministra financií náhodou mám k dispozícii, v ktorom sa píše, že „minister financií súhlasí so zrušením štátnej príspevkovej organizácie detské kardiocentrum a jeho následným zlúčením so štátnou príspevkovou organizáciou Detská fakultná nemocnica s poliklinikou Bratislava, 24. apríla 2008“. To sú fakty. Sú fakty, ktoré treba vedieť, pretože to úzko súvisí s tým, ako potom ministerstvo zišlo z kratšej cesty dole, za čo ho nekritizujem, ale chcem pochváliť. Len treba vedieť fakty celého tohto procesu. Zhodou okolností mám k dispozícii aj analýzu, ktorú si ministerstvo zdravotníctva nechalo vypracovať. Je to tiež bohatý dvojstranový materiál dve A štvorky riedko písaného textu, na základe ktorých chcelo zlúčiť detské kardiocentrum s Detskou fakultnou nemocnicou s poliklinikou v Bratislave. Nejdem vás teraz zabávať touto analýzou, lebo v podstate je bezpredmetná a závery tejto analýzy hovoria viac-menej len o tom, že je dôležité alebo potrebné zlúčiť detské kardiocentrum s detskou fakultnou nemocnicou. Hovorí o argumentoch, ktoré by sa dali veľmi ľahko vyvrátiť a koniec koncov ich odborná komisia aj vyvrátila v prospech zlúčenia detského kardiocentra a detskej fakultnej nemocnice. Dôležitý z tejto analýzy je jeden jediný citát a ten si dovolím prečítať. „Vzhľadom na súčasnú situáciu, kedy sa financovanie výstavby takéhoto objektu, rozumej nového pavilónu, zo zdrojov rozpočtu ministerstva zdravotníctva javí ako nereálne a vzhľadom na vývoj pôrodnosti a chorobnosti nie je podľa ministerstva zdravotníctva výstavba samostatného objektu ani potrebná, je možné spomínaných 400 miliónov Sk po zlúčení týchto dvoch subjektov využiť na modernizáciu komplexu budov detskej fakultnej nemocnice s poliklinikou aj s profitom pre detské kardiocentrum.“ Tento citát z tejto analýzy je najdôležitejší a je najpodstatnejší. Naozaj podmienky boli nastavené na to, aby detská fakultná nemocnica zhltla detské kardiocentrum a zároveň zhltla 400 miliónov z pôžičky Svetovej banky. Tieto tvrdenia, ktoré som prečítal v tomto citáte sú nielen nepravdivé, ale aj neobyčajne neodborné. Faktom ale ostáva, že je tu napísaný skutočný zámer a na základe podrobného skúmania tejto dvojstranovej analýzy musím povedať, že jediný zámer zrušenia detského kardiocentra a jeho zlúčenia s detskou fakultnou nemocnicou. Jediným skutočným cieľom v tomto procese bolo 400 miliónov Sk na účte detského kardiocentra z pôžičky Svetovej banky. Ministerstvo zdravotníctva a pokojne to poviem lobistické skupiny v pozadí sa nevedeli ako ináč k týmto 400 miliónom účelovo viazaných prostriedkov dostať. No a tak jediným riešením sa javilo zlúčenie s detskou fakultnou nemocnicou. Potom by zrejme prebehla akože modernizácia detskej fakultnej nemocnice bez jasného cieľa v réžii ministerstva zdravotníctva a 400 miliónov z pôžičky Svetovej banky by sa v zadlženom a veľkom subjekte detskej fakultnej nemocnice veľmi neefektívne rozplynulo. To bol a to je jediný argument a jediný dôvod celého pripravovaného zániku detského kardiocentra a fúzie s detskou fakultnou nemocnicou. Žiadny iný nepoznám. Prečo to vlastne celé hovorím. Lebo pri návrhu na mimoriadnu schôdzu, ku ktorému opozícia pristúpila až po vyčerpaní všetkých ostatných možností, ktoré nám umožňuje rokovací poriadok, sme sľubovali, že sa chceme dozvedieť skutočné dôvody, prečo sa pripravuje zrušenie detského kardiocentra. Ministerstvo zdravotníctva chcelo toto funkčné zariadenie zlikvidovať. Svedčí o tom celé dianie od novembra 2007, kedy ministerstvo zdravotníctva náhle zastavilo prípravy projektu výstavby novej budovy až do podania návrhu na mimoriadnu schôdzu. Považujem za nezodpovedný a škandalózny spôsob, akým sa malo zlikvidovať detské kardiocentrum. Tak polohlasne, podpultovo, s vylúčením verejnosti, so zatajením informácií. Opozícia žiadala mimoriadnu schôdzu preto, lebo verejnosť má právo vedieť, prečo sa po piatich rokoch úspešného fungovania malo detské kardiocentrum, mimochodom v kladnom hospodárskom výsledku, v ktorom pracoval a pracuje špičkový tím odborníkov, stratiť v útrobách zadlženej a stratovej detskej fakultnej nemocnice. A hlavne verejnosť má právo vedieť, ako bude zabezpečená kvalitná a dostupná starostlivosť pre deti s vrodenými chorobami srdca. Či dostupnosť a kvalita tejto zdravotnej starostlivosti bude po zlúčení lepšia alebo horšia ako doteraz. Z celého procesu od novembra 2007 do mája 2008 je jasné, že politické rozhodnutie predchádzalo odbornú analýzu a odborné posúdenie problému. Potvrdilo to aj vymenovanie päťčlennej odbornej komisie, ktorá mala posúdiť výhody zlúčenia a závery práce, ktoré obsahuje dnes prerokovaná správa. Posúďte sami. Pätnásteho apríla minister zdravotníctva informoval rodičov, že o zlúčení je rozhodnuté, 24. apríla minister financií vydal rozhodnutie o zlúčení detského kardiocentra, potom opoziční poslanci márne žiadali o správu, poslanecký prieskum, a keď 16. mája skupina poslancov podala návrh na mimoriadnu schôdzu, ministerstvo zdravotníctva oznámilo, že s dátumom 14. mája Valentovič vymenoval odbornú komisiu na posúdenie zlúčenia. Dokonalé Kocúrkovo v podaní ministerstva zdravotníctva. Minister zdravotníctva vymenoval odbornú komisiu po tom, čo mesiac predtým informoval Občianske združenie Detské srdiečko, že o zlúčení je rozhodnuté a tri týždne po tom, čo minister financií dal na zlúčenie súhlas. Táto odborná komisia tu mala pracovať od januára, a nie sa kreovať po tom, čo padlo rozhodnutie o zlúčení. Som neobyčajne rád, že záver odbornej komisie len potvrdil to, čo tvrdila od začiatku opozícia, že zlúčenie detského kardiocentra s detskou fakultnou nemocnicou je zlé riešenie pre detské kardiocentrum. Musím tiež konštatovať, že zlúčenie s Národným ústavom srdcových chorôb a výstavba vlastného pavilónu je viac-menej splnením nášho návrhu uznesenia z mimoriadnej schôdze. Ak ho máte náhodou k dispozícii, môžete to skontrolovať. Náš návrh uznesenia na mimoriadnu schôdzu požadoval od vlády, aby zastavila proces pripravovaného zrušenia Detského kardiocentra Bratislava a zlúčenia s Detskou fakultnou nemocnicou s poliklinikou v Bratislave. Vláda to na nátlak verejnosti, rodičov, občianskych aktivistov, opozície a na základe záverov odbornej komisie nakoniec zastavila. Až návrh uznesenia žiadal vládu, aby vypracovala a predložila Národnej rade komplexnú odbornú analýzu budúceho rozvoja Detského kardiocentra Slovenskej republiky Bratislava. Ako som už spomenul, táto správa veľa analytických a koncepčných argumentov neobsahuje, ale myslím si, že fúzia s Národným ústavnom srdcových chorôb a výstavba nového pavilónu dáva záruku budúceho rozvoja detského kardiocentra, o ktorý sme sa v návrhu uznesenia snažili a o ktorý sme v návrh uznesenia chceli požiadať vládu. Dámy a páni, Slovenská republika potrebuje špičkovú starostlivosť o deti s vrodenými chorobami srdca. Potrebuje zdravotnícke zariadenie, ktoré dokáže zabezpečiť kvalitnú a dostupnú kardiologickú a kardiochirurgickú starostlivosť pre deti s vrodenými chorobami srdca. V takomto subjekte musí byť tím vyškolených a skúsených odborníkov. Takýto subjekt musí byť priestorovo aj prístrojovo vybavený na najvyššej úrovni. Každý štát s rozvinutým zdravotníctvom by mal mať aspoň jedno špičkové pracovisko detskej kardiológie a kardiochirurgie, kde by sa posúvala medicína dopredu, kde by sa podporovala veda a výskum. Slovenská republika takéto zdravotnícke zariadenie má. Je ním Detské kardiocentrum v Bratislave. To, čo mu chýba, je samostatný moderný pavilón. Peniaze na jeho výstavbu má detské kardiocentrum na svojom účte vďaka pôžičke Svetovej banky a rozhodnutiu predchádzajúcej vlády. Dnes už vieme, že detské kardiocentrum bude súčasťou Národného ústavu srdcových a cievnych chorôb, ktoré je tiež ziskovým a rovnako špičkovým zdravotníckym zariadením poskytujúcim špičkovú starostlivosť o dospelých s ochoreniami srdca. Do určitej miery sa tak zabezpečí aj vyššia efektivita spoločných vyšetrovacích metód a logická postupnosť v starostlivosti pri prechode pacienta do dospelého veku. Príbeh sa teda končí happy endom. Toto rozhodnutie ministerstva zdravotníctva je veľkým víťazstvom detí s vrodenými chorobami srdca, ich rodičov, občianskych aktivistov aj Občianskeho združenia Detské srdiečko, ktorí pod petíciu nazbierali viac než 20-tisíc podpisov. Je veľkým víťazstvom aj opozície, ktorá neváhala použiť všetky dostupné prostriedky, ktoré umožňuje rokovací poriadok, aby si vynútila správu, vynútila mimoriadnu schôdzu a vynútila aktivitu ministerstva, ktoré muselo informovať verejnosť o reálnych a skutočných dôvodoch celého tohto procesu. Som o tom presvedčený, že nebyť našej aktivity v apríli, ale predovšetkým v máji v Národnej rade Slovenskej republiky zlúčenie s detskou fakultnou nemocnicou by sa bolo uskutočnilo. Treba povedať, že je to aj úspech ministerstva zdravotníctva, ktoré zišlo z kratšej cesty dole, ako som o to opakovane žiadal ministra Valentoviča. V skutočnosti v tomto politickom zápase o detské kardiocentrum je len jeden skutočný víťaz, deti s vrodenými chorobami srdca, pre ktoré sa, verím, podarilo zachovať kvalitnú a dostupnú kardiologickú a kardiochirurgickú starostlivosť. Ďakujem za pozornosť. (Potlesk.)